ג'ונתן ד. גריי

ג'ונתן ("ג'ון") ד. גריי (באנגלית: Jonathan D. Gray; נולד ב-4 בפברואר 1970) הוא איש עסקים מיליארדר ונדבן אמריקאי. הוא הנשיא ומנהל התפעול הראשי של קבוצת בלקסטון , קרן השקעות פרטיות שבסיסה בניו יורק. הוא גם יו"ר רשת הילטון העולמית.

 ראשית חייו 
גריי נולד בהיילנד פארק, אילינוי, למשפחה יהודית. אביו, אלן גריי, היה בעלים של יצרן חלקי רכב קטן בצד המערבי של שיקגו (שנקרא במקרה Blackstone Manufacturing); אמו, סוזן, שנישאה בשנית לאביו החורג ג'יימס פלורסהיים, ניהלה עסק של קייטרינג."Jonathan Gray, Blackstone's Real Estate Wizard Behind the Curtain" By Matt Chaban, New York Observer  August 17, 2011 הוריו התגרשו כשהיה צעיר. בשנת 1992 סיים גריי את לימודיו באוניברסיטת פנסילבניה בהצטיינות יתרה עם תואר ראשון באנגלית מבית הספר לאמנויות ומדעים ותואר מבית הספר וורטון. הוא נבחר לפי בטא קפא.

 קריירה 
מיד עם סיום לימודים הצטרף גריי לקבוצת המיזוגים והרכישות וההשקעות הפרטיות של בלקסטון, ובשנה שלאחר מכן הצטרף לקבוצת ההשקעות הפרטיות החדשה שהוקמה בנדל"ן. הוא מונה למנהל משותף של קבוצת הנדל"ן בשנת 2005 ולמנהל הנדל"ן העולמי בשנת 2011, פיקח על תיק של נכסי מלונות, משרדים, קמעונאות, תעשייה ומגורים בארצות הברית, אירופה ואסיה.

גריי הוביל את הרכישה הממונפת של מלונות הילטון על ידי בלקסטון, אשר הפכה לעסקת הנדל"ן הפרטית הרווחית ביותר אי פעם, והכניסה 14 מיליארד דולר למשקיעי החברה. גריי ממשיך לכהן כיו"ר דירקטוריון הילטון העולמית, אשר הונפקה לציבור בדצמבר 2013.

 בתי מגורים 
בשנת 2013 סייע גריי ליצור מיזם עסקי דרך בלקסטון בשם Invitation Homes לרכישת בתים צמודי קרקע מעוקלים והפיכתם לדירות להשכרה. הוול סטריט ג'ורנל דיווח כי לאחר משבר העיקולים  יצא גריי ל"מסע רכישות הבתים הגדול ביותר בהיסטוריה", בשווי 10 מיליארד דולר בארבע השנים הראשונות של החברה. החברה ספגה מאוחר יותר ביקורת על מודל העסקים שלה, והסנאטורית האמריקאית אליזבת וורן ביקרה את בלקסטון על כך שהרוויחה "ללא בושה" ממשבר הדיור של 2008.

 נשיא בלקסטון 
בפברואר 2018 הוכרז כי גריי יהפוך לנשיא ומנהל התפעול הראשי של בלקסטון, ויחליף את המילטון "טוני" ג'יימס בפיקוח על הפעילות השוטפת של החברה.

כנשיא, עודד גריי גישה נושאית בכל עסקי בלקסטון, תוך השקעה בחברות או נכסים שעשויים להפיק תועלת ממגמות רחבות יותר, כולל מעבר למסחר אלקטרוני, התקדמות במדעי החיים, ביקוש מוגבר למרכזי נתונים בעקבות התפתחות בבינה מלאכותית, השקעות הקשורות למעבר לאנרגיה ירוקה וצמיחת האשראי הפרטי. גריי גם הוביל את המאמצים להרחבת בסיס הלקוחות של בלקסטון מעבר למאגר הטיפוסי של משקיעים מוסדיים גדולים ששירתה בעבר, כולל חברות ביטוח ומשקיעים פרטיים.

תחת ניהולו של גריי הפכה בלקסטון בשנת 2023 למנהלת הנכסים האלטרנטיבית הראשונה שהגיעה לטריליון דולר בנכסים תחת ניהולה והצטרפה למדד S&P 500.

גריי נחשב תורם דמוקרטי משמעותי, ותמך בהילרי קלינטון ב-2016 ובמספר מועמדים דמוקרטים לנשיאות בבחירות 2020. ב-2023 הוא היה שותף לארגון אירוע גיוס כספים עבור קמפיין הנשיאות של ג'ו ביידן ב-2024.

 נדבנות 
קרן גריי הוקמה בשנת 2014, עם התמקדות במוטציות תורשתיות ב-BRCA ובהגדלת הגישה לחינוך ולשירותי בריאות עבור צעירים בעלי הכנסה נמוכה בניו יורק.

בפברואר 2023 נכללה משפחת גריי ברשימת 50 התורמים הגדולים ביותר לשנת 2022 של כתב העת The Chronicle of Philanthropy.

 מחקר הסרטן 
בני הזוג גריי תרמו מעל 150 מיליון דולר למחקר סרטן BRCA. במאי 2012, גריי ואשתו, מינדי גריי, ייסדו את מרכז המחקר באסר, הקרוי על שם אחותה של מינדי, פיית' באסר, שמתה מסרטן השחלות בגיל 44. הם תרמו 25 מיליון דולר להקמת מרכז המחקר, המתמקד במניעה, טיפול ומחקר של סרטן הקשור ל-BRCA, סרטן שעובר בתורשה גנטית. תרומה זו גם ייסדה את פרס באסר העולמי, המוענק עבור מחקר חדשני בתחום הסרטן. בינואר 2014 הודיע מרכז המחקר באסר על תוספת של 5 מיליון דולר תרומה מהזוג למימון תוכנית מענקי מחקר חיצונית.

במאי 2017 הודיעו בני הזוג גריי כי יתרמו 21 מיליון דולר למרכז באסר ל-BRCA באוניברסיטת פנסילבניה, כך שסך התחייבויותיהם ליוזמה הגיע ל-55 מיליון דולר. ביולי 2019 הוכרז כי בני הזוג גריי יתרמו 25 מיליון דולר נוספים למחקר על מוטציות גנטיות מזיקות שיכולות להוביל לסרטן השד והשחלות.

באוקטובר 2022 הכריזו בני הזוג גריי על תרומה של 55 מיליון דולר להקמת מכון באסר לעצירת סרטן כחלק ממרכז באסר לחקר BRCA, שמטרתו לחפש דרכים חדשניות לאיתור ולטפל בסרטן הקשור ל-BRCA לפני שניתוח, הקרנות או כימותרפיה יהפכו לטיפול הכרחי. תרומה זו מביאה את סך תרומתם לאוניברסיטת פנסילבניה ליותר מ-125 מיליון דולר.

 תחומים נוספים 
בנובמבר 2016 דיווח הניו יורק טיימס על תרומה של 10 מיליון דולר מבני הזוג גריי למימון תוכנית פיילוט היוצרת חשבון חיסכון ללימודים במכללות עבור אלפי ילדי גן ילדים בבתי ספר ציבוריים בניו יורק. גריי מכהן בדירקטוריון של בית הספר טריניטי, וכן בדירקטוריון של Harlem Village Academies, קבוצת בתי ספר צ'בניו יורק. בשנת 2019, הכריזו בני הזוג גריי על תרומת 10 מיליון דולר לתמיכה בסטודנטים דור ראשון, בעלי הכנסה נמוכה, הלומדים באוניברסיטת פנסילבניה. בשנת 2021 תרמה קרן גריי 15 מיליון דולר לתוכנית שפותחת חשבון חיסכון לקולג' עם 100 דולר עבור כל ילד הרשום בגני ילדים ציבוריים בעיר ניו יורק.

במאי 2025 דווח כי גריי ורעייתו מינדי ייתרמו 125 מיליון דולר לפקולטה למדעי הרפואה והבריאות באוניברסיטת תל אביב, שנקראה על שמם. זו התרומה הגדולה ביותר שניתנה לאוניברסיטת תל אביב אי פעם, והשלישית בגודלה שניתנה למוסד אקדמי בישראל.

 חיים אישיים 
בשנת 1995 נישא גריי נישא למינדי באסר בבית הכנסת בית ציון ישראל בפילדלפיה; הזוג נפגש בזמן לימודיהם באוניברסיטת פנסילבניה, בקורס לשירה רומנטית. הוא גר במנהטן עם אשתו וארבע בנותיהם. באוגוסט 2013, העריך בלומברג את שווי נכסיו בקצת יותר ממיליארד דולר, בזכות בעלות על 40.6 מיליון מניות בלקסטון בשווי 913 מיליון דולר בשילוב עם מעל 120 מיליון דולר בבונוסים ובמשכורות.

 קישורים חיצוניים 


 הערות שוליים 

קטגוריה:בוגרי בית הספר וורטון
קטגוריה:מיליארדרים אמריקאים
קטגוריה:אנשי עסקים יהודים אמריקאים
קטגוריה:בוגרי אוניברסיטת פנסילבניה
קטגוריה:נדבנים יהודים אמריקאים
קטגוריה:נדבנים אמריקאים
קטגוריה:אמריקאים שנולדו ב-1970